Je Renauz, abbes de Goile, et je Gocin, arcidiacre de Salins, et je Enguerrant, chevaliers, et je Colins, chevaliers, et je Girars, chevaliers, et je Esteines Petit Cosins, chevaliers, et je Guillaumes de Saint-Jehans, chevaliers, et je Guillaume de Layer, chevaliers, et je Hugonet Plante Vigne et je Hugonet Li Fevres, borgois, que sumes tuit de Salins, faisons savoir à touz ces qui verront et orront cex lettres que entre nous, d’une part, et Jehan, conte de Bourgoigne et sire de Salins, d’autre part, avons fait tel acort des muyres que nous avons ou pois de la salnerie de Salins, par nostre soirement et celui li conte, que li cuens est tenuz de rendre en bonne foiz, il et li suens à touzjoursmais, à nous et à noz hoir ou à nostre comandement, chescune semaine de l’an que chaudieres boudront, à fuer dou trait de vingt et doux boillons la semaine, selon ce que il aferra à quartier. En tel maniere avons nous acordé des mures que sont de nostres heretaiges et des muyres que nous avons conquises jusques au jour d’uy, et de celes muires que nous avons de gagieres, nous avons mis en sa marci de metre le fuer. Et doit l’on savoir que des muires que l’on traira per les cuves après Noel, et que l’on traira per les cuves ausi après Pasques et la semaine après Penthecoste, ou en autres semaines feriés de Noel en Noel, nous [et] li nostres devons prendre nostre partie selonc ce que nous avons de muyre. Et avons encores ensic acordé que li celors que seront en son poiz de Salins seront droitement et loialment à nostre veuz et es noz à touzjoursmais, à la droite mesure des dix et sept quartiers et deme dou carteron loial qui corroit à tens Gauchier, seignour de Salins. Et s’il avenoit ansi que li devantdiz cuens fust en guerre, par quoy il ne peust buillir son droit de la muire qu’il auroit en son poiz, il nous outroie que, se nous poons buillir ce que nous en aferra de chescune semaine, que nous buillon sou façons de nostre droit nostre volonté. Et par cest acort nous avons doné et quitté permaignablement à devantdit Jehan, conte de Bougoigne et signour de Salins, et ses hoirs, tout le droit que nous devens avoir en la muire que li devantdiz pois de Salins geteroit chescune semaine, outre le trait de vingt et doux buillons. Et pour ce que ce soit ferme chose et estauble, li chapistres de Saint-Anathoile et li chapistres de Saint-Michiel de Salins, à noz prieres et à celes le conte, ont mis lour seaux en ces lettres, en tesmoignaige de verté. Ce fut fait l’endemain de l’anunciacion Nostre Dame, en l’an que l’Incarnacion corroit par mil et doux cenz et quarante, ou mois de marz.